༈ ཨེ་མ་ཨ་ལ་ལ།
སྔོན་ཚེ་རབས་དཔག་མེད་ནས་ལེགས་སྦྱངས་ཤིང༌།།
ཕ་བླ་མ་སངས་རྒྱས་སུ་ངེས་མཐོང་བས།།
ཆོས་ཟབ་གནད་ངེས་དོན་གྱི་ལོངས་སྤྱོད་ལ།།
དོན་མ་ནོར་ཉམས་ལེན་གྱི་སྲོག་ཤིང་ཁྱེད།།
ལུས་དལ་འབྱོར་དོན་ལྡན་དུ་ཡང་དག་བྱས།།
རྗེ་བླ་མའི་དྲིན་ལན་ཡང་མཆོག་ཏུ་གྱུར།།
དེང་མི་ལུས་ལན་ཅིག་གི་དུས་ཚོད་འདིར།།
གཏན་འདུན་མའི་ཡང་རྩེ་དེ་གྲུབ་པ་ལེགས།།
ལུས་ན་ཚ་རྐྱེན་ངན་གྱི་སྣང་ཚུལ་དང༌།།
གནས་ཡུལ་གྲོགས་ཉེ་འབྲེལ་གྱི་འགལ་རྐྱེན་སོགས།།
འཕྲལ་བར་ཆོད་དགེ་སྦྱོར་ལ་གནོད་འདྲ་བར།།
བྱུང་ཐམས་ཅད་ལམ་རྟགས་ཀྱི་རྩལ་ལྷོངས་ཉིད།།
མཐོ་སྲིད་རྩེ་ཚངས་པ་དང་བརྒྱ་བྱིན་ནས།།
དམའ་ཐེའུ་རང་གྲོང་རྒྱུན་གྱི་བར་ཆད་སོགས།།
གེགས་ཅིར་སྣང་ལྟས་ངན་ཉིད་གཡང་ཁུག་གི།
གནད་གང་བྱུང་བྱིན་རླབས་སུ་ཤེས་འདི་མཆོག།
87

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

དོན་སྙིང་པོ་ཉམས་ལེན་གྱི་རྣལ་འབྱོར་པ།།
འཕྲལ་བཟང་ངན་རྐྱེན་ཚོགས་ལ་ཉམ་ང་ན།།
ཆོས་ཟབ་མོ་རྫོགས་ཆེན་གྱི་དགོས་པ་ཅི།།
དཔལ་མི་ལ་རྣལ་འབྱོར་གྱི་དབང་ཕྱུག་ལའང༌།།
རྩ་རོ་རྐྱང་དང་དྷུ་ཏིར་རླུང་ཞུགས་རྐྱེན།།
ཕྱི་ལིང་བ་བྲག་སྲིན་སོགས་ཆོ་འཕྲུལ་འཆ འཆར།།
ཁོང་སྣང་སྲིད་ཕྱག་ཆེན་དུ་ལེགས་རྟོགས་པས།།
གདོན་རང་རིག་སྲོག་སྙིང་དང་རང་མཚང་ཕུལ།།
དཔེ་དེ་བཞིན་ཐོགས་བཅས་དང་ཐོགས་མེད་བདུད།།
ཀུན་རྩ་རླུང་རྟེན་འབྲེལ་འཆར་སྒོ་ལས།།
དོན་བདེན་པར་གྲུབ་ངེས་སུ་རྡུལ་ཙམ་མེད།།
གནད་ཟབ་མོ་དམ་ཆོས་ཀྱི་ཡང་སྙིང་མཆོག།
ལམ་མཐར་ཐུག་རྫོགས་ཆེན་གྱི་སྣང་མཆེད་ཐོབ།།
དུས་དེང་སང་ཇི་ལྟར་དུ་འཆར་བ་ལ།།
ཚུལ་ཉམས་ལེན་མཛད་ལུགས་ཀྱང་དེ་ཀ་ཉིད།།
མིང་སྣང་མཆེད་ཐོབ་གསུམ་དང་ཅིར་བཏགས་ཀྱང༌།།
88

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

གཉིད་མ་གཉིད་ཉིན་མཚན་སོགས་ནམ་དུ་ཡང༌།།
སེམས་མ་ཡེངས་དྲན་རིག་གིས་ཟིན་ཕྱིན་ཆད།།
དེ་རིག་སྟོང་བཅོས་མིན་དུ་ལམ་ལམ་དུ་འཆར།།
དེ་ནམ་འཆར་འོད་གསལ་གྱི་རང་བཞིན་ལགས།།
ཉིན་སྐྱིད་སྡུག་ལེགས་ཉེས་སོགས་གང་ཤར་ཀུན།།
དོན་སྟོང་ཉིད་བློ་བྲལ་དུ་བློ་ཐག་ཆོད།།
རྩལ་རྣམ་རྟོག་ཅི་ཤར་ལ་ངོས་ཟིན་ན
སླར་བཅོས་མའི་དགག་སྒྲུབ་ཀྱིས་སླད་མི་དགོས།།
རྐྱེན་བཟང་ངན་གང་བྱུང་གི་འཆར་སྒོ་ལ།།
མདང་རྨི་ལམ་འཁྲུལ་སྣང་དང་ཁྱད་མེད་པར།།
ནམ་རྟོགས་ཚེ་ཆོས་ཉིད་ཀྱི་རོལ་པ་ལགས།
དོན་ཟབ་མོ་ཐོད་རྒལ་གྱི་འཆར་སྒོ་ནི།།
སྐུ་ཐིག་ལེ་པདྨ་སོགས་ཅིར་འཆར་ཡང༌།།
བཟང་མི་བཟང་མཚན་བཅས་ཀྱི་སྤྲོས་དང་བྲལ།།
གང་ཤར་ཡང་ཤར་ཐོག་ཏུ་མ་བཅོས་བཞག།
དེ་མ་ཤར་ཡང་རང་བབས་སུ་ལྷན་ནེར་གློད།།
89

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

ཀུན་མ་བཅོས་རང་རིག་ཏུ་ཤེས་པ་གནད།།
དེ་རིག་པ་ཚད་ཕེབས་ཀྱི་སྣ་ཟིན་ཙམ།།
ཡོང་ད་དུང་ཉམས་ལེན་ལ་མ་འབད་ན།།
ཉམས་བོགས་སྐྱེད་གོང་འཕེལ་དེ་འགྲིབ་དོགས་ཡོད།།
དེས་ད་དུང་གང་ཤར་ལ་ངོ་ཤེས་འཚལ།།
ངོས་ཟིན་ན་དེ་ཀ་སངས་རྒྱས་ཉིད།།
ཉམས་འཕེལ་སྐྱེད་འཆར་སྣང་གང་བྱུང་ལ།།
དགའ་མི་དགའ་ཆགས་སྡང་སྣ་ཚོགས་ཀུན།།
གནས་སྤྲོས་མེད་མ་བཅོས་ལམ་ཁྱེར་མཛོད།།
ཅེས༑ རིག་པ་འཛིན་པ་ཚུལ་ཁྲིམས་བཟང་པོ་ལ་ཉམས་ལེན་གྱི་བོགས་འདོན་དུ་བདམས་པའོ།།
90

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།